《同官三人率庆裘元量司直於湖中有诗呈诸公》
宋代·徐侨

欲晴未晴还不雨，无日无雨又无暑。
烟薄微笼四岸山，空翠却向湖中聚。
今日之游诚佳哉，湖山文字中衔杯。
相为此约亦已久，天相其逢资追陪。
吾侪官闲无一事，平生丘壑讵轻弃。
相从於此合钟情，无奈同襟欲分袂。
西风着意向芙蓉，绿柳未疎花正浓。
劝君慢理江头楫，更作一日来从容。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。